**Дан по дан - онлајн са учитељицом Марином Ињац**

**Уторак 17.3.2020.**

**За почетак мало мотивације**  [Želim. Hoću. Mogu!](https://biteable.com/watch/elim-hou-mogu-2474018?fbclid=IwAR2vEUrzmcXvHtul_tHzsGgO4jEzuFbp-U0Md4OfsKTEzlx0nFeNSHfJ4l8)

**Српски језик: ( Задатке завршити у току сутрашњег дана)**

1. Прочитај текст : „Прича о детињству“, Никола Тесла.

Можеш користити читанку стр.125 и 126.

2. Уради задатке у дигиталном уџбенику који се налазе означени иконицом поред питања на страни 127 и односе се на текст „ Прича о детињству“.

3. Прочитај текст у Радној свесци о Теслином љутом непријатељу, гусану, на страни 106 . Одговорити на питања која су дата на 107. страни.

У дигиталном уџбенику имате задатке означене иконицом (поред речи ћилибар), па провежбајте како сте разумели написани текст.

Прочитајте додатно текст о Николи Тесли и текст о томе Шта је електрицитет? На 127. страни.

Погледај цртани филм о Бенџамину Френклину [Бен и ја](https://youtu.be/kIh6UwKabr0)

Истражи и одговори: Да ли су Никола Тесла и Бенџамин Френклин могли да се сретну у Америци? Објасни.

**Ликовна култура: (Радове довршити и послати до следећег уторка)**

**„Мој савршени проналазак“**

Задатак: Користећи материјале којима располажеш ( дрвене, водене боје, фломастери, папир у боји...) нацртај или конструиши свој проналазак.

Фотографиши свој рад када завршиш и фотографију пошаљи на мејл.

**Математика: ( Задатке завршити у току сутрашњег дана)**

**Дељење бројем 10**

1. Лекцију пронађи у 14. поглављу дигиталног уџбеника (математика 3. део)

Активирај иконицу за израду задатка - Подсети се таблице множења бројем 10.

2. Запиши наслов у свесци.

3. Прочитај задатак који је дат на почетку лекције и погледај решење.

4. Препиши таблицу дељења бројем десет која је дата у зеленом пољу у уџбенику на страни 45.

Погледај резултате дељења бројем 10. Шта примећујеш?

5. Запиши у свеску и запамти:

Када смо множоли бројем 10, броју који смо множили дописали бисмо једну нулу са десне стране и тако добили производ.

5 ● 10 = 50

Када делимо бројем 10, број који делимо препишемо на место количника тако што изузмемо нулу која стоји са десне стране.

50 : 10 = 5

6. Покушај сада да урадиш задатке из „ свешчице“. Решења пиши у своју свеску.

Активирај интерактивне задатке у електронском уџбенику на страни 45 да утврдиш и провериш да ли си тачно рачунао/ рачунала.

7. Уради задатке на странама 46 и 47.

Провежбај и у електронском уџбенику.

8. Како ћеш знати да ли си тачно решио / решила задатке? Потражи „помоћ пријатеља“. То може бити неко од укућана или позови неког друга или другарицу и упоредите решења. Ако све тачно урадиш, заслужујеш плаву петицу!

Не заборави да покушаш да решиш Кефалицу на 45.стр.

**Вежбај дељење кроз игру:**

[Deljenje brojem 2](https://wordwall.net/resource/915696)

[Deljenje brojem 5](https://wordwall.net/resource/916158)

**Музичка култура : (Радове довршити и послати до следећег уторка)**

Поглавље: Распевана фарма

Погледај илустрацију на странама 46 и 47 и упознај становнике Распеване фарме. Запамти да сваки од њих представља одређени тон и има своју боју. Упознаћемо их заједно на наредним часовима.

Запиши наслов у свеску

Висина тона (48.страна уџбеника)

1. Послушај песму „Распевана фарма“ (ЦД 1, нумера 25/26) или активирај иконицу за слушање песме у дигиталном уџбенику на стр.48.

2. Ако ти се песма допала, можеш је певати уз помоћ караока у дигиталном уџбенику.

Певај што више ових дана, али немој прегласно. Чувај своје гласне жице!

3. Прочитај и научи какви тонови могу бити ако их упоређијемо по висини? Шта је мелодија и како се крећу тонови у мелодији?

Запиши и запамти појмове:

висок тон,

дубок тон,

мелодија

4. Прочитај и научи да својим речима кажеш шта је металофон.

Нацртај металофон како је приказано у уџбенику на 48. страни. Пази да не помешаш боје. Користи лењир, мери и цртај правоугаоне плочице.

Активирај металофон у дигиталном уџбенику. Свирај на њему неку мелодију.

5. Послушај композицију „Птичица“, Едварда Грига

Уочи високе и дубоке тонове у композицији. Покушај да препознаш инструменте на којима је изведена композиција.

Запиши назив композиције и композитора у свесци.

Задатак за забаву целе породице: Према упутству на дну стране, напиши причу, изведи разговор ликова певајући дубоке и високе тонове. Можеш укључити и чланове породице. Може то бити и мала позоришна представа. Употребите машту, забављајте се, смејте се !

Нека неко сними и пошаље снимак који ћемо касније поделити са осталим другарима.